"U ħares Alla lejn kull ma kien għamel, u ara, kollox kien tajjeb ħafna [...]" (Ġen 1, 31) Hekk insibu mniżżel fl-ewwel kapitlu ta' l-ewwel ktieb tal-Bibbja, wara l-ħolqien Alla ra li kollox kien f' postu, kollox kien kif għandu jkun. Imma kemm nistgħu ngħidu li llum għadu kollox f' postu? Kemm nistgħu ngħidu llum li fid-dinja hawn kollox tajjeb ħafna? Veru li Alla ħalaq il-bniedem u tah id-dritt li jikkmanda l-art, iżda l-bniedem minbarra li kkmanda l-art, abbuża minnha, sfruttaha, u f'mumenti wkoll ħarbatha. Fix-xahar ta' Frar kont fuq l-Alpi, fl-Italja. Mort f' post famuż għas-silġ. Mhux sejjer ngħid li ma kienx hemm silg, imma paragunat ma' snin oħra is-silġ kien ftit li xejn. Lejn l-aħħar ta' April jew il-bidu ta' Mejju smajt fuq l-aħbarijiet li f' dan l-istess post niżlet kwantità kbira ta' silġ, ħaġa rarissima għax f' dak iż-żmien tas-sena mhux soltu li jinżel silġ. U għalfejn immorru bogħod minn xtutna? Ix-xitwa li għaddiet kienet waħda pjuttost niexfa. Sar saħansitra talb għax-xita. Beda Ġunju u xi toroq ta' Malta inbidlu fi xmajjar bix-xita li għamlet. Ġurnata qabel dan li qed ngħid, eluf ta' Maltin kienu miġbura fil-pjazza tal-Vatikan għall-Kanonizazzjoni ta' San Ġorġ Preca u saru għasra għax ix-xita bħal donnha ma xtaqitx tieqaf. U dan kollu fix-xahar li fih jibda s-sajf. Dan kollu għandna neħduh bħala sinjal. In-natura qed turina li hemm xi ħaġa li mhux sejra sewwa. Il-makkinarju għandu bżonn l-attenzjoni! L-ingranaġġi qed jitgerfxu f' xulxin! Qegħda turina biċ­-ċar li hemm bżonn nagħmlu xi ħaġa għax l-affarijiet ma għadhomx kif kienu. U bla ma rridu nieqfu naħsbu ftit u ngħidu "Imma jien waħdi x' nista' nagħmel?" Hemm x' wieħed jagħmel, l-importanti li dak li wieħed jista' jagħmel jagħmlu. U nagħti ftit eżempji: Jekk mhux ser nuża l-kompjuter għal tul ta' ħin, nitfih u nerġa nixgħelu meta jkolli bżonnu, jekk hemm vit iqattar insewwih mill-ewwel, jekk ser noħrog mill-kamra nitfi d-dawl, jekk sejjer il-belt u ma għandix għaġla paritikolari immur bil-mezzi pubbliċi u mhux bil-karozza tiegħi. U la qiegħed insemmi l-karozzi tajjeb hawnhekk insemmi din l-esperjenza tiegħi. Għal bosta snin kont naħdem f' uffiċċju f' qasam industrijali. Maġenb l-uffiċċju kien hemm, (u għadha hemm) fabbrika li tħaddem eluf ta' persuni. Ta' kuljum kont nara mijiet kbar ta' karozzi ipparkjati barra l-fabbrika. Il-maggoranza ta' dawn il-karozzi kienu jservu biss biex iwasslu persuna waħda. Jekk isir ftehim bejn żewġ persuni u wieħed jagħddi għall-ieħor jonqsu żewġ problemi: il-problema tal-parkeġġjar u l-problema ekoloġika. Forsi hemm min ma jinteressaħx mill-problema ekoloġika, imma jekk wieħed jaħseb ftit, jara li jekk jieħu xi miżuri ta' din il-kwalità, anke butu jgawdi. Ma nisewx x' jgħid il-Malti, bil-qatra l-qatra tintela' l-ġarra, u jien ngħid ukoll li bil-qatra l-qatra wkoll din l-istess ġarra tiżvojta.
Bil-qatra l-qatra